ग्रामीण क्षेत्रों में 170 करोड़ रुपए से होंगे बिजली के 1460 काम
महज तीन साल में गांव-गांव तक बिजली पहुंचे इसके लिए बिजली विभाग से ही नागदा-खाचरौद विधानसभा क्षेत्र में 170 कराेड़ रुपए के कार्य स्वीकृत कराए हैं। लगातार फॉलोअप का परिणाम है कि विभिन्न योजनाओं के तहत ग्रामीण क्षेत्रों में बिजली से संबंधित 1460 में से 1354 काम पूर्ण भी कराए जा चुके हैं। अब महज 106 कार्य ही शेष रहे हैं।
यह बात मीडिया से चर्चा में विधायक दिलीपसिंह शेखावत ने कही। उन्होंने बताया बिजली के क्षेत्र में बड़ी उपलब्धि 20 करोड़ की लागत से गढ़ी भैंसोला में 132 केवी ग्रिड की स्थापना, भीकमपुर व बंजारी में 2 करोड़ 40 लाख से 33 केवी ग्रिड व नागदा-खाचरौद में उपकेंद्रों की स्थापना उल्लेखनीय है।
वोल्टेज की समस्या हल
शेखावत ने बताया सालों से ग्रामीण क्षेत्रों में लो वोल्टेज की समस्या थी। बड़ागांव, मोकड़ी, बुरानाबाद, नरसिंहगढ़ एवं खाचरौद में उच्च क्षमता के उपकरण लगवाकर इस समस्या का भी समाधान हो गया है। इससे अब बिजली के उपकरण खराब नहीं होते, मोटरपंप भी समान वोल्टेज मिलने से सिंचाई में मदद करते हैं। इसी तरह 100 केवी क्षमता के 149 अतिरिक्त ट्रांसफार्मर, 63 केवी के 23 अतिरिक्त ट्रांसफार्मर भी स्थापित कराए हैं। 2 करोड़ से मड़ावदा, खाचरौद व घिनौदा में 33 केवी लाइन विस्तार का कार्य भी पूर्ण हो गया है। किसान अनुदान योजना के तहत 676 किसानों को 10 करोड़ का लाभ दिलाया है। एनडीबी योजना में 32 परिवारों को 2 करोड़ के खर्च से कनेक्शन दिए गए। राजीव गांधी विद्युतीकरण योजना के तहत 1 करोड़ 91 लाख रुपए से 48 कार्य विभिन्न गांवों में कराए गए। शेखावत ने बताया कि आगामी दो वर्ष 2018 तक वे बिजली के क्षेत्र में नागदा-खाचरौद विधानसभा को आदर्श बना देंगे।
hin_Deva hin_Deva awa_Deva mag_Deva hin_Deva